墨河館連日大風
作者：劉敞
朝代：宋

paragraphs: 空桐倚不周，近戴北斗魁。
上天限夷夏，自古常風霾。
我行迫隆冬，周覽窮荒回。
魑魅醜正直，共工負其材。
初如百萬兵，鳴鼓天上來。
日月慘不光，星辰爲之頹。
又如海水翻，洪洞奔天臺。
四顧無復人，但聽萬壑雷。
搖山墮危石，略野荒纖荄。
鳥雀失食悲，虎豹忘羣哀。
大呌不自聞，卻行尚欲摧。
而我仗漢節，何由脱氛埃。
先王外荒服，赤子棄草萊。
陰奸竊號令，天網殊恢恢。
我車傷崔嵬，我馬勞虺隤。
感彼雞鳴詩，聊以慰永懷。